CELEX: 52021PC0547
Language: sk
Date: 2021-09-23
Title: Návrh SMERNICA EURÓPSKEHO PARLAMENTU A RADY, ktorou sa mení smernica 2014/53/EÚ o harmonizácii právnych predpisov členských štátov týkajúcich sa sprístupňovania rádiových zariadení na trhu

EURÓPSKA KOMISIA
            V Bruseli23. 9. 2021
            COM(2021) 547 final
            2021/0291(COD)
            Návrh
            SMERNICA EURÓPSKEHO PARLAMENTU A RADY, 
            ktorou sa mení smernica 2014/53/EÚ o harmonizácii právnych predpisov členských štátov týkajúcich sa sprístupňovania rádiových zariadení na trhu
            (Text s významom pre EHP)
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
            
               •Dôvody a ciele návrhu
            
            
               
                  Komisia sa od roku 2009 snaží obmedziť fragmentáciu trhu s nabíjacími rozhraniami pre mobilné telefóny a podobné zariadenia. Takéto iniciatívy však viedli len k dobrovoľným systémom, ktoré nie sú právne záväzné, a teda nezabezpečujú zosúladené a jednotné uplatňovanie.
               
               
                  V júni 2009 na základe žiadosti Komisie hlavní výrobcovia mobilných telefónov súhlasili s podpísaním memoranda o porozumení (MoP) o harmonizácii nabíjačiek pre mobilné telefóny predané v EÚ, o ktorých boli k dispozícii údaje
                     1
                  . Signatári sa dohodli na vypracovaní spoločnej špecifikácie na základe rozhrania USB 2.0 Micro B, ktorá by umožnila úplnú kompatibilitu nabíjania mobilných telefónov, ktoré sa uvádzajú na trh.
               
               
                  Následkom MoP sa znížila fragmentácia trhu a nastalo takmer globálne zosúladenie. Jeho vykonávanie viedlo k účinnému zníženiu počtu riešení nabíjania pre mobilné telefóny z 30 len na tri. Prostredníctvom MoP sa však povolilo používanie proprietárnych nabíjacích rozhraní a jedno takéto riešenie naďalej používal (a stále používa) významný výrobca mobilných telefónov, čím sa zabránilo plnej interoperabilite. V rámci MoP sa navyše nikdy neriešili otázky týkajúce sa životného prostredia, ktoré vyplývajú z trvajúcej existencie daných odlišných nabíjacích rozhraní a komunikačných protokoloch nabíjania.
               
               
                  Bez opatrení na úrovni EÚ sa očakáva, že táto fragmentácia trhu s nabíjacími rozhraniami a komunikačnými protokolmi nabíjania pretrvá a environmentálne vplyvy zostanú nevyriešené.
               
               
                  Od skončenia platnosti MoP v roku 2014 (po dvoch aktualizáciách) sa Európska komisia pokúša podporiť prijatie novej dobrovoľnej dohody. Odvetvie v marci 2018 po niekoľkých kolách diskusií medzi príslušnými výrobcami a výmenách názorov s Komisiou navrhlo nové MoP týkajúce sa budúceho spoločného riešenia nabíjania pre smartfóny. Komisia však nepovažovala nové MoP za uspokojivé, keďže nie je v súlade s cieľmi harmonizácie EÚ, ktorými sa má dosiahnuť obmedzenie fragmentácie riešení nabíjania (nabíjacích rozhraní aj komunikačných protokolov nabíjania) pre mobilné telefóny a podobné položky rádiových zariadení. Navrhnutým novým MoP sa naďalej povoľovali proprietárne riešenia (prostriedky na pripojenie, ktoré závisia od dodávateľa), ktoré Komisia už nepovažuje za oprávnené z hľadiska technických výhod, ktoré poskytlo zavedenie rozhrania USB-C.
               
               
                  V tejto súvislosti Komisia v roku 2018 iniciovala štúdiu o posúdení vplyvu možného návrhu s cieľom zaviesť spoločné riešenie pre nabíjanie mobilných telefónov (a prípadne ďalších podobných kategórií alebo tried rádiových zariadení). Kým pôvodným cieľom tejto iniciatívy bolo zlepšenie pohodlia spotrebiteľov, zo štúdie vyplýva, že zavedením spoločného nabíjacieho rozhrania a spoločného komunikačného protokolu nabíjania na strane rádiových zariadení (smartfónov, prípadne aj tabletov, fotoaparátov, čítačiek atď.), zatiaľ čo by sa podporovalo alebo vynucovalo oddelenie (t. j. dodávka rádiových zariadení bez nabíjacieho zariadenia koncovému užívateľovi), by sa zvýhodnili spotrebitelia a znížilo by sa množstvo elektronického odpadu (odpadu z elektrických a elektronických zariadení). Zo štúdie vyplýva, že len harmonizáciou nabíjacieho rozhrania (v prípade rádiových zariadení, ktoré sa nabíjajú prostredníctvom drôtového nabíjania, je toto rozhranie nabíjacím portom) by sa nedosiahla plná interoperabilita nabíjania. Existujú totiž rôzne komunikačné protokoly nabíjania a nie všetky dokážu zabezpečiť rovnaký nabíjací výkon, ak sa použije nabíjacie zariadenie inej značky. Zo štúdie navyše vyplýva, že používanie spoločných nabíjacích zariadení pre rôzne typy rádiových zariadení by pravdepodobne viedlo k celkovému zvýšeniu pohodlia spotrebiteľov. Vzhľadom na bezdrôtové nabíjanie (t. j. všeobecnejšie nabíjacie technológie iné než drôtové nabíjanie) zo štúdie vyplýva, že ak by nastal akýkoľvek prelom v oblasti technológií bezdrôtového nabíjania, mohlo by to narušiť odôvodnenie riešenia spoločného konektora, a to významným znížením relevantnosti riešení drôtového nabíjania vo všeobecnosti. So zreteľom na tieto závery Komisia v októbri 2020 iniciovala dve doplnkové štúdie o oddelení mobilných telefónov a podobných prenosných elektronických zariadení a technológií bezdrôtového nabíjania s cieľom posilniť dôkazový základ návrhu.
               
               
                  V januári 2020 prijal Európsky parlament uznesenie
                     2
                  , ktorým vyzýval na naliehavé prijatie normy pre spoločnú nabíjačku pre mobilné telefóny s cieľom zabrániť tak ďalšej fragmentácii vnútorného trhu. Konkrétne sa uznesením Komisia vyzývala, aby v prípade potreby prijala príslušné legislatívne opatrenie na stanovenie spoločnej nabíjačky. Takisto sa ním Komisia dôrazne vyzývala, aby zabezpečila, že spotrebitelia už nebudú nútení kúpiť si s každou novou položkou rádiového zariadenia aj novú nabíjačku a aby sa oddeľujúce opatrenia (spočívajúce v dodávke rádiových zariadení bez nabíjacieho zariadenia koncovému užívateľovi) mali zaviesť spoločne s riešením spoločného nabíjania, lebo v opačnom prípade by sa nepodarilo splniť cieľ týkajúci sa zníženia objemu nabíjacích zariadení vyrobených za rok, a teda zníženia množstva elektronického odpadu (odpad z elektrických a elektronických zariadení).
               
            
            
               V upravenom pracovnom programe Komisie na rok 2020
                  3
                sa výslovne uvádza, že sa predloží nový návrh o spoločných nabíjačkách pre mobilné telefóny a podobné kategórie alebo triedy rádiových zariadení.
            
            
               Aby sa dosiahol konečný cieľ pre spoločné nabíjačky a podmienky na účinné a zrozumiteľné oddelenie, v troch vykonaných podporných štúdiách sa dospelo k záveru, že rádiové zariadenie musí zahŕňať: harmonizované nabíjacie rozhranie na konci rádiového zariadenia (v prípade rádiového zariadenia, ktoré sa nabíja prostredníctvom drôtového nabíjania, nabíjací port), minimálnu spoločnú interoperabilitu nabíjania prostredníctvom harmonizovaného komunikačného protokolu nabíjania a podrobné informácie o požiadavkách na nabíjanie rádiových zariadení.
            
            
               Návrh rádiového zariadenia patrí do pôsobnosti smernice 2014/53/EÚ
                  4
                o harmonizácii právnych predpisov členských štátov týkajúcich sa sprístupňovania rádiových zariadení na trhu. Na druhej strane charakteristika vonkajšieho zdroja napájania patrí do pôsobnosti smernice 2009/125/ES o vytvorení rámca na stanovenie požiadaviek na ekodizajn energeticky významných výrobkov
                  5
               .
            
            
               
                  Cieľom tohto návrhu je predísť fragmentácii trhu, ak ide o nabíjacie rozhrania a komunikačné protokoly nabíjania, zlepšiť pohodlie spotrebiteľov a znížiť množstvo odpadu z elektrických a elektronických zariadení. Predovšetkým sa ním:
               
               
                  – bude harmonizovať nabíjacie rozhranie mobilných telefónov a podobné kategórie alebo triedy rádiových zariadení (tablety, digitálne fotoaparáty, slúchadlá, náhlavné súpravy, herné konzoly do ruky a prenosné reproduktory), ktoré sa nabíjajú prostredníctvom drôtového nabíjania, aby sa mohli nabíjať pomocou spoločného nabíjacieho portu,
               
               
                  – zaručí, že takéto zariadenia, ak podporujú rýchle nabíjanie, budú zahŕňať aspoň taký istý komunikačný protokol nabíjania,
               
               
                  – v reakcii na technologický vývoj umožní budúcu harmonizáciu v tejto oblasti vrátane harmonizácie akéhokoľvek druhu nabíjacieho rozhrania okrem drôtového nabíjania,
               
               
                  – zavedú požiadavky, aby koncoví užívatelia neboli nútení kúpiť si nové nabíjacie zariadenie vždy, keď si kúpia nový mobilný telefón alebo podobnú položku rádiových zariadení, a
               
            
         
         
            
               
                  – zavedú požiadavky, aby pri kúpe mobilného telefónu alebo podobnej položky rádiových zariadení koncoví užívatelia dostali potrebné informácie o charakteristike nabíjacieho výkonu a nabíjacom zariadení, ktoré sa môže používať s daným telefónom alebo položkou.
               
            
            
               Vykonalo sa posúdenie vplyvu, aby sa preskúmali možnosti politiky pre:
            
            
               a) harmonizáciu nabíjacieho rozhrania rádiových zariadení;
            
            
               b) podporu príslušného komunikačného protokolu nabíjania týkajúceho sa rádiových zariadení a informovanie spotrebiteľov o nabíjacom výkone a
            
            
               c) sprístupnenie aspoň jedného oddeleného riešenia na trhu.
            
            
                     
                        Možnosť politiky
                     
                  
                  
                     
                        A) Harmonizácia konektora koncového zariadenia
                     
                  
                  
                     
                        B) Podpora príslušného komunikačného protokolu nabíjania týkajúceho sa koncového zariadenia a informovanie spotrebiteľov o nabíjacom výkone
                     
                  
                  
                     
                        C) Sprístupnenie aspoň jedného oddeleného
                           6
                         riešenia na trhu
                     
                  
               
                     
                        Možnosť 0
                     
                  
                  
                     
                        Žiadne opatrenia 
                     
                  
                  
                     
                        Žiadne opatrenia
                     
                  
                  
                     
                        Žiadne opatrenia
                     
                  
               
                     
                        Možnosť 1
                     
                  
                  
                     
                        Povinné
                     
                  
                  
                     
                        Žiadne opatrenia
                     
                  
                  
                     
                        Žiadne opatrenia
                     
                  
               
                     
                        Možnosť 2
                     
                  
                  
                     
                        Žiadne opatrenia
                     
                  
                  
                     
                        Povinné
                     
                  
                  
                     
                        Žiadne opatrenia
                     
                  
               
                     
                        Možnosť 3
                     
                  
                  
                     
                        Žiadne opatrenia
                     
                  
                  
                     
                        Povinné
                     
                  
                  
                     
                        Povinné
                     
                  
               
                     
                        Možnosť 4
                     
                  
                  
                     
                        Povinné
                     
                  
                  
                     
                        Povinné
                     
                  
                  
                     
                        Žiadne opatrenia
                     
                  
               
                     
                        Možnosť 5
                     
                  
                  
                     
                        Povinné
                     
                  
                  
                     
                        Povinné
                     
                  
                  
                     
                        Povinné
                     
                  
               
               V prípade všetkých možnosti existujú čiastkové možnosti zúženého rozsahu pôsobnosti (t. j. zahŕňajú sa len mobilné telefóny) alebo širšieho rozsahu pôsobnosti (zahŕňajú sa aj určité zariadenia s charakteristikou nabíjania, ktorá je porovnateľná s charakteristikou nabíjania mobilného telefónu). Uprednostňovanou možnosťou politiky je možnosť 5 so širokým rozsahom pôsobnosti, keďže zahŕňa najspravodlivejší kompromis medzi všetkými cieľmi a umožňuje situáciu výhodnú pre väčšinu zainteresovaných strán a životné prostredie.
            
            
            
               •Súlad s existujúcimi ustanoveniami politiky v tejto oblasti politiky
            
            
               
                  Návrhom sa predstavujú doplňujúce požiadavky, ktoré sa majú uplatňovať na mobilné telefóny a podobné kategórie alebo triedy rádiových zariadení, v smernici 2014/53/EÚ, ktorou sa vytvára regulačný rámec pre sprístupňovanie rádiových zariadení na trhu a ich uvádzanie do prevádzky v Únii a zaručuje sa ňou pre tieto zariadenia riadne fungovanie vnútorného trhu.
               
            
            
               •Súlad s ostatnými politikami Únie
            
            
               
                  Návrh sa týka akčného plánu Komisie pre obehové hospodárstvo, ktorým sa uvádzajú iniciatívy ovplyvňujúce celý životný cyklus výrobkov, napr. zameriavanie sa na ich návrh, podpora procesov obehového hospodárstva, podpora udržateľnej spotreby a snaha zabezpečiť, aby sa použité zdroje v hospodárstve EÚ čo najdlhšie zachovali.
               
               
                  Legislatívny návrh o spoločných nabíjačkách pre mobilné telefóny a podobné kategórie alebo triedy rádiových zariadení je zahrnutý do druhej prioritnej oblasti pracovného programu Komisie na rok 2020 („Európa pripravená na digitálny vek“).
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
            
               •Právny základ
            
            
               
                  Návrh vychádza z rovnakého právneho základu ako legislatívny akt, ktorý sa upravuje, t. j. článok 114 Zmluvy o fungovaní Európskej únie.
               
               
            
            
               •Subsidiarita (v prípade inej ako výlučnej právomoci)
            
            
               
                  V oblasti vnútorného trhu sa o právomoc Únia a členské štáty delia.
               
            
         
         
            
               
                  Jedným z cieľov smernice 2014/53/EÚ je zaručiť riadne fungovanie vnútorného trhu. Článok 3 ods. 3 písm. a) smernice, ktorý sa uplatňuje, ak sa prijme príslušný delegovaný akt Komisie, sa týka spoločných nabíjačiek.
               
               
                  V odôvodnení 12 smernice sa uvádza, že interoperabilita medzi rádiovými zariadeniami a príslušenstvom ako nabíjačky zjednodušuje používanie rádiových zariadení a znižuje množstvo zbytočného odpadu a náklady.
               
               
                  Absencia harmonizácie v tejto oblasti bude viesť k podstatným rozdielom medzi zákonmi, inými právnymi predpismi, správnymi opatreniami alebo postupmi členských štátov týkajúcimi sa interoperability mobilných telefónov a podobných kategórií alebo tried rádiových zariadení s ich nabíjacím zariadením a týkajúcimi sa oddelenia.
               
               
                  Opatrenia prijaté na vnútroštátnej úrovni zamerané na riešenie problémov by mohli vytvoriť prekážky pre voľný pohyb tovaru. Opatrenia prijaté na vnútroštátnej úrovni sú okrem toho obmedzené na územie príslušného členského štátu alebo príslušných členských štátov. Vzhľadom na čoraz intenzívnejšiu internacionalizáciu obchodu počet cezhraničných prípadov konštantne stúpa. Koordinovaným postupom na úrovni EÚ sa dohodnuté ciele dosiahnu oveľa účinnejším spôsobom, a najmä sa prispeje k zlepšeniu účinnosti dohľadu nad trhom. Vhodné je teda konať na úrovni EÚ.
               
               
            
            
               •Proporcionalita
            
            
               
                  V súlade so zásadou proporcionality navrhované zmeny neprekračujú rámec nutný na dosiahnutie stanovených cieľov.
               
               
                  Nové alebo zmenené požiadavky nepredstavujú pre odvetvie (najmä malé a stredné podniky) alebo administratívy zbytočnú záťaž a náklady. Analýzou uprednostňovanej možnosti sa navrhuje najvhodnejšia odpoveď v prípadoch, v ktorých sa identifikovali negatívne vplyvy.
               
            
            
               •Výber nástroja
            
            
               
                  Príslušné ustanovenia smernice 2014/53/EÚ sa môžu zmeniť prostredníctvom smernice Európskeho parlamentu a Rady, ktorou sa mení smernica 2014/53/EÚ. Členské štáty by mali transponovať pozmeňujúcu smernicu prostredníctvom vnútroštátnych právnych nástrojov.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
            
               •Konzultácie so zainteresovanými stranami
            
            
               
                  Medzi májom 2019 a aprílom 2021 sa uskutočnili následné konzultačné činnosti s cieľom posúdiť potenciálne oblasti na revíziu a vplyvy navrhovanej možnosti politiky v rôznych oblastiach:
               
            
            
               –úvodné posúdenie vplyvu (2018 – 2019) bolo zamerané na občanov, spotrebiteľské organizácie, mimovládne organizácie (MVO), združenia výrobcov a jednotlivých výrobcov,
            
            
               –verejná konzultácia (2019) bola zameraná na členské štáty, občanov, spotrebiteľské organizácie, MVO, združenia výrobcov a jednotlivých výrobcov,
            
            
               –dva spotrebiteľské prieskumy (2019 a 2021) boli zamerané na občanov,
            
            
               –prieskum zainteresovaných strán (2020 – 2021) bol zameraný na členské štáty, občanov, spotrebiteľské organizácie a výrobcov,
            
            
               –cielené rozhovory (2021) boli zamerané na spotrebiteľské organizácie, orgány dohľadu nad trhom, MVO, združenia výrobcov a výrobcov,
            
            
               –stretnutia expertných skupín boli zamerané na spotrebiteľské organizácie, členské štáty, orgány dohľadu nad trhom, MVO, združenia výrobcov a výrobcov.
            
         
         
            
               
            
            
               •Získavanie a využívanie expertízy
            
            
               
                  Komisia iniciovala štúdiu o posúdení vplyvu podporenú tromi štúdiami o možnom právnom návrhu s cieľom: odstrániť fragmentácie trhu a riešiť pohodlie spotrebiteľov, znižovať množstvo odpadu z elektrických a elektronických zariadení, zvoliť si prístup orientovaný na budúcnosť a monitorovať súčasný stav budúcich technológií nabíjania (napr. bezdrôtové) s cieľom predísť fragmentácii trhu bez obmedzovania inovácií. Tri podporné štúdie sú: štúdia o posúdení vplyvu spoločného riešenia pre mobilné telefóny, prípadne aj pre ďalšie malé a stredne veľké prenosné zariadenia („prvá štúdia“)
                     7
                  , posúdenie stavu technológií bezdrôtového nabíjania, ktoré sa používajú pre mobilné telefóny a podobné zariadenia („druhá štúdia“), a štúdia o posúdení vplyvu o oddelení nabíjačiek („tretia štúdia“).
               
            
            
               •Posúdenie vplyvu
            
            
               Prvou podpornou štúdiou sa zistilo, že MoP v roku 2009 bolo účinné pri harmonizácii riešení nabíjania (nabíjacieho rozhrania aj komunikačných protokolov nabíjania) a pri zlepšovaní pohodlia spotrebiteľov Nedosiahla sa však plná harmonizácia riešení nabíjania. Oddelenie sa navyše nepodarilo dosiahnuť v žiadnom významnom rozsahu, keďže len niektorí výrobcovia v Únii ponúkli spotrebiteľom možnosť zakúpiť si telefón bez nabíjacieho zariadenia, čím sa očakávaný prínos pre životné prostredie obmedzil.
            
            
               Prvou štúdiou sa prišlo k záveru, že väčšina občanov EÚ, ktorí sa zúčastnili na verejnej konzultácii Komisie týkajúcej sa nabíjačiek pre mobilné telefóny, bolo nespokojných (41 %) alebo veľmi nespokojných (22 %) so „súčasnou situáciou, čo sa týka nabíjačiek pre mobilné telefóny a ich bezproblémového prepojenia“, a 76 % súhlasilo alebo „rozhodne“ súhlasilo, že súčasná situácia vyústi v nepohodlie používateľov mobilných telefónov. Takisto sa zdalo, že respondenti podporovali riešenie týkajúce sa spoločnej nabíjačky. V prípade 63 % respondentov sa vyjadril súhlas s tým, aby Únia vykonávala svoju regulačnú právomoc na stanovenie štandardu nabíjačiek, kým 31 % respondentov sa domnievalo, že Únia by mala podporiť vytvorenie dohody v rámci celého odvetvia. Len 6 % opýtaných občanov uviedlo, že Únia by sa mala zdržať akejkoľvek formy intervencie. Verejné orgány, mimovládne organizácie a organizácie spotrebiteľov takisto vyjadrili podporu spoločnému riešeniu nabíjania.
            
            
               Prvou štúdiou sa takisto zistilo, že spotreba surovín s cieľom vyrobiť nabíjacie zariadenia má environmentálne vplyvy rovnako ako vplyvy týkajúce sa vytvárania odpadu z elektrických a elektronických zariadení na konci životnosti výrobkov. Odhadlo sa, že nabíjacie zariadenia mobilných telefónov boli zodpovedné približne za 11 000 ton odpadu z elektrických a elektronických zariadení v roku 2018 a objem súvisiacich emisií počas životného cyklu bol približne 600 kiloton ekvivalentu CO2. Očakáva sa, že tieto množstvá sa v nasledujúcich rokoch zvýšia, za čím bude stáť najmä trend smerom k ťažším, rýchlejším nabíjačkám.
            
            
               Štúdiou sa odkazuje na ďalší značný technologický rozvoj: nabíjanie bez elektrického kontaktu (bezdrôtové). Táto technológia sa spolieha na nabíjacie rozhranie, ktoré nevyužíva vyhradený nabíjací port (na rozdiel od rádiových zariadení, ktoré sa nabíjajú prostredníctvom drôtového pripojenia). Od zavedenia telefónov, ktoré povoľujú bezdrôtové nabíjanie, miera záujmu spotrebiteľov postupne narastá. Medzi rokmi 2016 a 2018 sa predaj šesťnásobne zvýšil približne na 44 miliónov kusov, čo predstavuje podiel približne 28 % predaja v roku 2018
                  8
               . Táto technológia sa však aktuálne nepovažuje za náhradu drôtového nabíjania, a to pre mieru účinnosti takýchto nabíjačiek. Z dôvodu súčasnej koexistencie bezdrôtového nabíjania a konvenčného drôtového nabíjania je okrem toho potenciál zníženia množstva odpadu z elektrických a elektronických zariadení obmedzený, keďže v súvislosti s bezdrôtovými nabíjačkami sa využívajú materiály intenzívnejšie ako v súvislosti s drôtovými nabíjačkami.
            
            
               Prvou štúdiou sa takisto zvážil rozsah, v rámci ktorého by sa iniciatívou týkajúcou sa spoločnej nabíjačky mohol podporovať súčasný trend dobrovoľného oddeľovania (t. j. hospodárske subjekty, ktoré ponúkajú telefóny bez nabíjacích zariadení) s cieľom zabezpečiť environmentálny prínos a dať spotrebiteľom túto možnosť. Prišlo sa k záveru, že takouto iniciatívou spolu s ďalšími opatreniami na podnietenie oddelenia by sa mohlo prispieť k plneniu environmentálnych cieľov EÚ. Čím vyššia je miera oddelenia, tým väčší je prínos pre životné prostredie a pre spotrebiteľov z hľadiska úspor nákladov a pohodlia.
            
            
               Podľa druhej štúdie je bezdrôtové nabíjanie stále vyvíjajúcou sa technológiou, ktorá vykazuje nízku fragmentáciu nabíjacích rozhraní a dobrú úroveň interoperability medzi riešeniami nabíjania, a teda by sa zdalo predčasné zaviesť povinné požiadavky pre uvedenú technológiu. Keďže sa však táto technológia ďalej vyvíja a je začleňovaná do viacerých výrobkov, môže sa vyvinúť fragmentácia, ak sa použijú rôzne nabíjacie rozhrania a komunikačné protokoly nabíjania.
            
            
               Podľa tretej štúdie zahŕňajú možnosti oddelenia veľmi jasné a očividné kompromisy, predovšetkým tie, v ktorých sa uprednostňuje environmentálny prínos pred finančnými nákladmi a stratou pohodlia zákazníkov. Väčšina respondentov prieskumu zainteresovaných strán (subjekty verejného sektora, organizácie občianskej spoločnosti a súkromné osoby) uprednostňovala možnosť zaviazať výrobcov a distribútorov, aby spotrebiteľom dávali možnosť voľby, či si chcú alebo nechcú kúpiť nový vonkajší zdroj napájania a/alebo kábel s novým mobilným telefónom. Šesť z desiatich respondentov z odvetvia však malo pocit, že každý výrobca alebo distribútor mobilných telefónov by mal mať možnosť zvoliť si, ako predá svoje telefóny a nabíjačky (t. j. čo zahrnúť do predajnej škatule).
            
            
               Treťou štúdiou sa naznačilo, že od októbra 2020 niektorí výrobcovia (ktorí predstavujú 30 – 40 % podielu na trhu) oznámili odstránenie vonkajšieho zdroja napájania (a ďalšieho príslušenstva) z predajnej škatule v prípade určitých nových modelov. Ďalší zvažujú svoje možnosti a je vysoko pravdepodobné, že aspoň niektorí takisto začnú v blízkej budúcnosti ponúkať oddelené riešenia. Výrobcovia, ktorí vo veľkom rozsahu investovali do proprietárnej technológie nabíjania, sa však zdajú byť menej ochotní pristúpiť k danej možnosti, keďže vysoký nabíjací výkon ich balíkov telefónov a vonkajšieho zdroja napájania je dôležitou súčasťou ich marketingovej stratégie. Výrobcovia, ktorí vyvinuli tieto riešenia, však nevedia preukázať, že ide o dôsledok vývoja a nie toho, že ich riešenie blokuje alebo obmedzuje účinnosť používania iných nabíjačiek.
            
            
               Harmonizované nabíjacie rozhranie na konci rádiových zariadení (t. j. v prípade rádiových zariadení, ktoré sa nabíjajú prostredníctvom drôtového nabíjania, akým je nabíjací port), minimálna spoločná interoperabilita nabíjania prostredníctvom harmonizovaného komunikačného protokolu nabíjania a poskytovanie informácií o požiadavkách na nabíjanie rádiových zariadení sú teda podmienkami na účinné a zrozumiteľné oddelenie.
            
            
               Vykonala sa štúdia o posúdení vplyvu, ktorou sa preskúmali možnosti politiky kombinujúce tri rôzne opatrenia: a) harmonizáciu nabíjacieho rozhrania rádiových zariadení; b) podporu príslušného komunikačného protokolu nabíjania týkajúceho sa rádiových zariadení a informovanie spotrebiteľov o nabíjacom výkone a c) sprístupnenie aspoň jedného oddeleného riešenia na trhu.
            
            
               V prípade všetkých možností existujú čiastkové možnosti zúženého rozsahu pôsobnosti (t. j. len mobilné telefóny) alebo širšieho rozsahu pôsobnosti (určité zariadenia s charakteristikou nabíjania, ktorá je porovnateľná s charakteristikou nabíjania mobilného telefónu). Uprednostňovanou možnosťou politiky je možnosť 5 so širokým rozsahom pôsobnosti, keďže zahŕňa najspravodlivejší kompromis medzi všetkými cieľmi a umožňuje situáciu výhodnú pre väčšinu zainteresovaných strán a životné prostredie.
            
            
               Očakáva sa, že možnosťou 5 vznikne environmentálny prínos tým, že dôjde k zníženiu množstva emisií skleníkových plynov približne o 180 kiloton ekvivalentu CO2 ročne, k zníženiu využitia surovín približne o 2 600 ton ročne a k zníženiu množstva odpadu z elektrických a elektronických zariadení približne o 980 ton ročne. Oddelením vonkajšieho zdroja napájania sa prispieva v najväčšej miere, a to vďaka menšej extrakcii zdrojov, výroby, prepravy, využitia a likvidácie nabíjačiek.
            
            
               Pokiaľ ide o pohodlie spotrebiteľov, uprednostňovanou možnosťou sa zabezpečí interoperabilita prostredníctvom spoločného rozhrania a nabíjacieho výkonu, čím sa zníži predaj samostatného vonkajšieho zdroja napájania a káblov a podporí sa ich opätovné použitie. Pokiaľ ide o harmonizáciu nabíjacieho rozhrania, čím sa v súvislosti s rádiovým zariadením zavádza nabíjací port USB typu C, postačuje na riešenie ťažkostí, ktorým čelia spotrebitelia, ktorí nie sú schopní nabíjať svoje zariadenie, pretože nemajú k dispozícii kompatibilnú nabíjačku. Vyústi to takisto do zníženia výdavkov spotrebiteľov na uvedené položky o približne 250 miliónov EUR ročne.
            
            
               Očakáva sa, že touto uprednostňovanou možnosťou sa zlepší obrat hospodárskych subjektov celkovo o 105 miliónov EUR ročne. Výhody z obratu pre maloobchodníkov a distribútorov (457 miliónov EUR ročne), keďže nabíjacie zariadenia nie sú zahrnuté do predajnej škatule, a preto sa kupujú častejšie samostatne, prevažujú nad negatívnym vplyvom na obrat výrobcov zariadení (352 miliónov EUR ročne) spôsobeným zavedením spoločného konektora pre výrobcov zariadení, ako aj nad stratou zisku výrobcov vonkajšieho zdroja napájania.
            
            
               Priame náklady pre výrobcov, ktorí nevyužívajú spoločný konektor a musia dodatočne upraviť zariadenie, sa zmiernia v prechodnom období, a teda sa považujú za zanedbateľné. Priame náklady výrobcov, ktorí v súčasnosti používajú vlastné komunikačné protokoly s rýchlym nabíjaním, ktoré nie sú kompatibilné so spoločným riešením, sa odhadujú na 30 miliónov EUR. Priame náklady je ťažké odhadnúť (pre neochotu výrobcov sprístupniť takéto informácie) a vzniknú len v dôsledku straty licenčných poplatkov pre výrobcov, ktorí ešte vo svojich výrobkoch nepoužívajú spoločný konektor.
            
            
                     
                  
                  
                     
                        Výnos (ročne)
                     
                  
                  
                     
                        Náklady (ročne)
                     
                  
               
                     
                        Emisie skleníkových plynov
                     
                  
                  
                     
                        180 ktCO2e
                     
                  
                  
                     
                  
               
                     
                        Použitie na materiály
                     
                  
                  
                     
                        2 600 t
                     
                  
                  
                     
                  
               
                     
                        Odpad z elektrických a elektronických zariadení
                     
                  
                  
                     
                        980 t
                     
                  
                  
                     
                  
               
                     
                        Výdavky spotrebiteľov
                     
                  
                  
                     
                        250 mil. EUR
                     
                  
                  
                     
                  
               
                     
                        Obrat pre maloobchodníkov a distribútorov
                     
                  
                  
                     
                        457 mil. EUR
                     
                  
                  
                     
                  
               
                     
                        Obrat pre celosvetových výrobcov
                     
                  
                  
                     
                  
                  
                     
                        352 mil. EUR
                     
                  
               
                     
                        Dodatočná úprava zariadení na zavedenie spoločného konektora
                     
                  
                  
                     
                  
                  
                     
                        Zahrnuté v predchádzajúcom texte.
                     
                     
                        Zmiernené prechodným obdobím, keďže čoraz viac výrobcov si zvolí riešenie týkajúce sa spoločného konektora, dokonca aj v prípade základného scenára.
                     
                  
               
                     
                        Zavedenie komunikačného protokolu spoločného nabíjania
                     
                  
                  
                     
                  
                  
                     
                        Zahrnuté v predchádzajúcom texte. 
                     
                  
               
                     
                        Zavedenie oddeleného riešenia
                     
                  
                  
                     
                  
                  
                     
                        Zahrnuté v predchádzajúcom texte. 
                     
                  
               
                     
                        Strata licenčného poplatku
                     
                  
                  
                     
                  
                  
                     
                        Nemožno odhadnúť.
                     
                  
               
         
            
               •Regulačná vhodnosť a zjednodušenie
            
            
               
                  Smernicou 2014/53/EÚ sa už od výrobcov vyžaduje zabezpečiť, aby rádiové zariadenia, ktoré sa uvádzajú na trh Únie, boli skonštruované a vyrobené v súlade so základnými požiadavkami stanovenými v týchto ustanoveniach a aby sa k nim doložili informácie (týkajúce sa napr. bezpečnosti, zamýšľaného použitia rádiového zariadenia a obmedzenia používania). Nové požiadavky sa budú uplatňovať len na niektoré kategórie alebo triedy rádiových zariadení, a teda sa neočakáva, že vytvoria dodatočnú záťaž.
               
               
                  Zmeny nie sú rozsiahle a nemenia súčasný právny rámec týkajúci sa rádiových zariadení významným spôsobom.
               
               
            
            
               •Základné práva
            
            
               
                  Harmonizáciou rozhrania mobilných telefónov a ďalších podobných zariadení tak, aby sa nabíjali prostredníctvom drôtového nabíjania, a teda sa mohli nabíjať prostredníctvom spoločného nabíjacieho portu a komunikačného protokolu spoločného nabíjania, a oddelením týchto zariadení od ich nabíjačiek sa zvýši úroveň ochrany životného prostredia (článok 37 Charty) a úroveň ochrany spotrebiteľa (článok 38 Charty).
               
               
                  Odhadlo sa, že nabíjačky mobilných telefónov boli zodpovedné približne za 11 000 ton odpadu z elektrických a elektronických zariadení v roku 2018 a objem súvisiacich emisií počas životného cyklu bol približne 600 kiloton ekvivalentu CO2. Očakáva sa, že tieto množstvá sa v nasledujúcich rokoch do určitej miery zvýšia, za čím bude stáť najmä trend smerom k ťažším, rýchlejším nabíjačkám.
               
               
                  Návrhom sa teda zníži množstvo environmentálneho odpadu a zabezpečí pohodlie spotrebiteľov.
               
            
            
               4.VPLYV NA ROZPOČET
            
            
               
                  Návrh nemá žiadny vplyv na rozpočet Únie.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Návrhom sa zmení smernica 2014/53/EÚ, ktorou sa už v článku 47 vyžaduje, aby:
               
            
            
               –Komisia preskúmala fungovanie tejto smernice a podala o tom správu dva roky po dátume uplatniteľnosti smernice a potom každých päť rokov a
            
            
               –členské štáty poslali Komisii správu o jej uplatňovaní jeden rok po dátume uplatniteľnosti smernice a potom aspoň raz za dva roky.
            
            
               
                  Článkom 2 návrhu sa stanovuje, že členské štáty musia informovať Komisiu o transpozícii zmien.
               
               
            
            
               •Európsky hospodársky priestor
            
            
               
                  Navrhovaný akt má význam pre EHP, a teda by sa mal naň rozšíriť.
               
               
            
         
         
            
               •Podrobné vysvetlenie konkrétnych ustanovení návrhu
            
            
            
               Článok 1 návrhu mení určité ustanovenia smernice 2014/53/EÚ.
            
            
            
               Hlavné zmeny, ktoré majú byť zahrnuté do smernice 2014/53/EÚ prostredníctvom návrhu, sú nasledujúce.
            
            
            
               1.Dopĺňa sa nový odsek do článku 3 (ktorým sa stanovujú základné požiadavky) a vkladá sa nová príloha.
            
            
            
               Nový odsek 4 (článok 3): Týmto odsekom sa vyžaduje, aby položky rádiových zariadení, ktoré sú uvedené v novej prílohe (časť I), ktorá sa pridala návrhom, boli v súlade s nabíjacím rozhraním a komunikačným protokolom nabíjania, ktorý sa opisuje v novej prílohe. Tým istým odsekom sa Komisia splnomocňuje zmeniť obsah novej prílohy prostredníctvom delegovaných aktov, čo takisto umožní v budúcnosti, ak to bude potrebné, riešiť akýkoľvek dodatočný typ technológií nabíjania okrem drôtového nabíjania.
            
            
            
               Nová príloha (časť I): Vyžaduje sa ňou, aby boli mobilné telefóny a podobné rádiové zariadenia, ak je možné nabíjať ich prostredníctvom drôtového nabíjania, vybavené USB-C portom, a ak sa vyžaduje nabíjanie pri napätí nad 5 voltov, pri prúde nad 3 ampéry alebo výkone nad 15 wattov, aby zahŕňali komunikačný protokol nabíjania prostredníctvom napájania USB.
            
            
            
               2.Vkladá sa nový článok 3a o dodávke určitých kategórií služieb alebo tried rádiových zariadení bez nabíjacích zariadení.
            
            
               3.Týmto novým článkom sa vyžaduje, aby sa od hospodárskeho subjektu požadovalo aj dodanie rovnakých rádiových zariadení bez akéhokoľvek nabíjacieho zariadenia všetkým koncovým užívateľom, ak hospodársky subjekt poskytuje koncovým užívateľom rádiové zariadenie spolu s nabíjacím zariadením.
            
            
               4.Článok 10 ods. 8 sa mení tak, že sa pridávajú nové požiadavky na informácie.
            
            
               5.Konkrétnejšie, v prípade rádiového zariadenia, na ktoré sa budú uplatňovať nové požiadavky návrhu, sa poskytnú informácie o charakteristike nabíjacieho výkonu, ako aj o napájaní nabíjacieho zariadenia, ktoré sa môže s rádiovým zariadením použiť. Podrobnosti o informáciách sú upresnené v novej prílohe (časť II) a Komisia je splnomocnená prostredníctvom delegovaných aktov zmeniť obsah tejto novej prílohy (časť II).
            
            
               6.Článok 17, ktorým sa stanovujú uplatniteľné postupy posudzovania zhody na účely preukázania súladu so základnými požiadavkami stanovenými v článku 3 smernice 2014/53/EÚ, sa mení s cieľom doplniť odkazy v odseku 2 k novým požiadavkám, ktoré sa navrhujú vložiť do článku 3 smernice 2014/53/EÚ (základné požiadavky).
            
            
               7.Výrobca teda bude mať vždy možnosť dodržiavať postup vnútornej kontroly výrobku s cieľom preukázať dodržiavanie súladu s uvedenými novými požiadavkami (základné požiadavky).
            
            
               8.Články 40 a 43 sa menia s cieľom ich zosúladenia s novými požiadavkami, ktoré sa doplňujú návrhom.
            
            
               9.Týmto spôsobom budú mať členské štáty právomoc prijať opatrenia proti tým výrobkom, ktoré nie sú v súlade s novými požiadavkami.
            
         
         
            
               10.Článok 44 o delegovaných právomociach sa mení s cieľom doplniť odkazy do delegovaných právomocí, ktoré sa prostredníctvom návrhu prenášajú na Komisiu.
            
            
               Článkom 2 sa od členských štátov vyžaduje transpozícia zmien do [PO: doplňte dátum: 12 mesiacov od dátumu prijatia] a ich uplatňovanie od [PO: doplňte dátum: 12 mesiacov od konca lehoty určenej na transpozíciu uvedenú v predchádzajúcom odseku].
            
            
            
               Akékoľvek požiadavky, ktoré sa návrhom predstavia, sa nebudú uplatňovať na žiadne rádiové zariadenia, ktoré sa uvedú na trh Únie pred týmto dátumom uplatniteľnosti tejto smernice.
            
            
               2021/0291 (COD)
            
            
               Návrh
            
            
               SMERNICA EURÓPSKEHO PARLAMENTU A RADY,
            
            
               ktorou sa mení smernica 2014/53/EÚ o harmonizácii právnych predpisov členských štátov týkajúcich sa sprístupňovania rádiových zariadení na trhu
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 114,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  9
               ,
            
            
               so zreteľom na stanovisko Výboru regiónov
                  10
               ,
            
            
               konajúc v súlade s riadnym legislatívnym postupom,
            
            
               keďže:
            
            
            
               (1)Jedným z cieľov smernice Európskeho parlamentu a Rady 2014/53/EÚ
                  11
                je zaistiť riadne fungovanie vnútorného trhu. Podľa článku 3 ods. 3 písm. a) uvedenej smernice je jednou zo základných požiadaviek, ktorú musia rádiové zariadenia spĺňať, interoperabilita s príslušenstvom, najmä so spoločnými nabíjačkami. V tejto súvislosti sa v odôvodnení 12 smernice 2014/53/EÚ uvádza, že interoperabilita medzi rádiovými zariadeniami a príslušenstvom ako nabíjačky zjednodušuje používanie rádiových zariadení a znižuje množstvo zbytočného odpadu a náklady.
            
            
               (2)Od roku 2009 sa na úrovni Únie vyvíja úsilie obmedziť fragmentáciu nabíjacích rozhraní pre mobilné telefóny a podobné rádiové zariadenia. Nedávne dobrovoľné iniciatívy nespĺňajú v plnom rozsahu ciele politiky Únie zamerané na zníženie množstva elektronického odpadu (odpadu z elektrických a elektronických zariadení), zabezpečenie pohodlia spotrebiteľov a zabránenie fragmentácii trhu s nabíjacími zariadeniami.
            
         
         
            
               (3)Únia je odhodlaná podporovať efektívne využívanie zdrojov prechodom na čisté obehové hospodárstvo prostredníctvom zavedenia iniciatív, ako je smernica Európskeho parlamentu a Rady 2012/19/EÚ
                  12
               , a nedávno prostredníctvom zavedenia Európskej zelenej dohody. Cieľom tejto smernice je znížiť množstvo odpadu z elektrických a elektronických zariadení, ktorý vzniká predajom rádiových zariadení, a znížiť ťažbu surovín a emisie CO2, ktoré vznikajú pri výrobe, preprave a likvidácii nabíjačiek, a tým podporiť obehové hospodárstvo.
            
            
               (4)Akčným plánom Komisie pre obehové hospodárstvo sa stanovili iniciatívy vzťahujúce sa na celý životný cyklus výrobkov, ktoré sa zameriavajú na ich navrhovanie, podporu procesov obehového hospodárstva, podporu udržateľnej spotreby a snahu zaistiť, aby sa použité zdroje udržali v hospodárstve Únie čo najdlhšie.
            
            
               (5)Komisia dokončila štúdiu o posúdení vplyvu, ktorou sa preukázalo, že vnútorný trh nevyužíva svoj plný potenciál, keďže pretrvávajúca fragmentácia trhu s nabíjacími rozhraniami a komunikačnými protokolmi nabíjania pre mobilné telefóny a ďalšie podobné rádiové zariadenia vedie k nedostatku pohodlia spotrebiteľov a zvyšovaniu množstva odpadu z elektrických a elektronických zariadení.
            
            
               (6)Interoperabilita medzi rádiovými zariadeniami a príslušenstvom, ako sú nabíjačky, je obmedzená, keďže pre určité kategórie alebo triedy rádiových zariadení, ktoré využívajú nabíjanie cez kábel, ako sú mobilné telefóny, tablety, digitálne fotoaparáty, slúchadlá alebo slúchadlá s mikrofónom, ručné herné konzoly a prenosné reproduktory, existujú rôzne nabíjacie rozhrania. Navyše existuje niekoľko typov komunikačných protokolov rýchleho nabíjania, v prípade ktorých nie je vždy zaručená minimálna úroveň výkonu. Preto je potrebné, aby Únia prijala opatrenia na podporu jednotnej úrovne interoperability a na zaistenie poskytovania informácií týkajúcich sa charakteristík nabíjania rádiových zariadení koncovým užívateľom. Je teda nutné zaviesť v smernici 2014/53/EÚ príslušné požiadavky, ktoré sa týkajú komunikačných protokolov nabíjania a nabíjacieho rozhrania (t. j. nabíjacieho portu) určitých kategórií alebo tried rádiových zariadení, ako aj informácií o charakteristikách nabíjania týchto kategórií alebo tried rádiových zariadení, ktoré sa majú poskytovať koncovým užívateľom.
            
            
               (7)Absencia harmonizácie v tejto oblasti môže viesť k podstatným rozdielom medzi zákonmi, inými právnymi predpismi, správnymi opatreniami alebo postupmi členských štátov týkajúcimi sa interoperability mobilných telefónov a podobných kategórií alebo tried rádiových zariadení s ich nabíjacími zariadeniami, ako aj dodávania rádiových zariadení bez nabíjacích zariadení.
            
            
               (8)Veľkosť vnútorného trhu s nabíjateľnými mobilnými telefónmi a podobnými kategóriami alebo triedami rádiových zariadení, šírenie rôznych typov nabíjacích zariadení pre takéto rádiové zariadenia a významný cezhraničný obchod s týmito výrobkami si vyžadujú dôraznejšie legislatívne opatrenia skôr na úrovni Únie než na vnútroštátnej úrovni alebo dobrovoľné opatrenia, a to s cieľom dosiahnuť plynulé fungovanie vnútorného trhu.
            
            
               (9)Je preto nutné harmonizovať nabíjacie rozhranie a komunikačné protokoly nabíjania pre konkrétne kategórie alebo triedy rádiových zariadení, ktoré sa nabíjajú cez kábel. Je takisto nutné vytvoriť základ pre prispôsobenie sa akémukoľvek budúcemu technologickému pokroku, a to zavedením harmonizácie nabíjacích rozhraní a komunikačných protokolov nabíjania, pokiaľ ide o rádiové zariadenia, ktoré možno nabíjať akýmkoľvek iným spôsobom než nabíjaním cez kábel vrátane nabíjania prostredníctvom rádiových vĺn (bezdrôtové nabíjanie). Takáto harmonizácia by mala znížiť množstvo environmentálneho odpadu, zaistiť pohodlie spotrebiteľov a zabrániť fragmentácii trhu medzi rôznymi nabíjacími rozhraniami a komunikačnými protokolmi nabíjania, ako aj medzi akýmikoľvek iniciatívami na vnútroštátnej úrovni, čo by mohlo viesť k vytvoreniu prekážok obchodu na vnútornom trhu.
            
            
               (10)Takáto harmonizácia by však bola neúplná, ak by nebola spojená s požiadavkami, ktoré sa týkajú viazaného predaja rádiových zariadení a ich nabíjačiek a informácií, ktoré sa majú poskytovať koncovým užívateľom. Roztrieštenosť prístupov medzi členskými štátmi, pokiaľ ide o uvádzanie dotknutých kategórií alebo tried rádiových zariadení a ich nabíjacích zariadení na trh, by obmedzila cezhraničný obchod s týmito výrobkami, napríklad uložením povinnosti hospodárskym subjektom prebaliť svoje výrobky podľa členského štátu, do ktorého sa majú dodať. To by následne viedlo k zhoršeniu ťažkostí spotrebiteľov a k vzniku zbytočného odpadu z elektrických a elektronických zariadení, čím by sa vyvážili výhody vyplývajúce z harmonizácie nabíjacieho rozhrania a komunikačného protokolu nabíjania. Je teda nutné zaviesť požiadavky, ktorými sa zaistí, že koncoví užívatelia nie sú nútení kupovať si nové nabíjacie zariadenie pri každom nákupe nového mobilného telefónu alebo podobného rádiového zariadenia. Aby sa zaistila účinnosť takýchto požiadaviek, koncoví užívatelia by mali pri nákupe mobilného telefónu alebo podobného rádiového zariadenia dostať nevyhnutné informácie o charakteristikách nabíjania.
            
            
               (11)Je technicky uskutočniteľné definovať USB typu C ako spoločný nabíjací port pre príslušné kategórie alebo triedy rádiových zariadení. Technológia USB typu C, ktorá sa používa na celom svete, bola prijatá na medzinárodnej normalizačnej úrovni a prevzatá do európskeho systému Európskym výborom pre normalizáciu v elektrotechnike (CENELEC) v rámci európskej normy EN IEC 62680-1
                  13
               .
            
            
               (12)Technológia USB typu C sa už bežne využíva v prípade mnohých kategórií alebo tried rádiových zariadení, pretože umožňuje vysokokvalitné nabíjanie a prenos dát. Keď sa nabíjací port USB typu C skombinuje s komunikačným protokolom nabíjania elektrickou energiou cez USB (USB Power Delivery), dokáže poskytnúť výkon až100 wattov, a teda ponecháva dostatočný priestor na ďalší vývoj riešení rýchleho nabíjania a zároveň umožňuje trhu uspokojiť potreby týkajúce sa telefónov nižšej triedy, ktoré rýchle nabíjanie nepotrebujú. Mobilné telefóny a podobné rádiové zariadenia, ktoré podporujú rýchle nabíjanie, môžu zahŕňať funkcie nabíjania elektrickou energiou cez USB, ako sa opisujú v norme EN IEC 62680-1-2:2020 „Rozhrania univerzálnej sériovej zbernice pre dáta a napájanie. Časť 1-2: Spoločné súčasti. Špecifikácia napájania elektrickou energiou cez USB“.
            
            
               (13)Pokiaľ ide o nabíjanie inými spôsobmi ako cez kábel, v budúcnosti sa môžu vyvinúť rozdielne riešenia, ktoré môžu mať negatívny vplyv na interoperabilitu, pohodlie spotrebiteľov a životné prostredie. I keď je v tomto štádiu predčasné stanoviť konkrétne požiadavky na takéto riešenia, Komisia by mala mať v budúcnosti možnosť prijať v prípade, že dôjde k fragmentácii vnútorného trhu, opatrenia na ich harmonizáciu.
            
            
               (14)Článok 3 smernice 2014/53/EÚ by sa mal zmeniť, aby zahŕňal nabíjacie rozhrania a komunikačné protokoly nabíjania. Kategórie alebo triedy rádiových zariadení, na ktoré sa toto nové ustanovenie konkrétne vzťahuje, by sa mali podrobne uviesť v novej prílohe k smernici 2014/53/EÚ.
            
            
               (15)Takisto je potrebné zmeniť smernicu 2014/53/EÚ, aby sa do nej mohol vložiť nový článok, ktorý sa bude týkať požiadaviek na dodávanie určitých kategórií alebo tried rádiových zariadení bez nabíjacích zariadení. Dotknuté kategórie alebo triedy rádiových zariadení, ako aj špecifikácie týkajúce sa nabíjacích riešení, by mali byť uvedené v novej prílohe k smernici 2014/53/EÚ.
            
            
               (16)V článku 10 ods. 8 smernice 2014/53/EÚ sa stanovujú informácie, ktoré majú byť zahrnuté do návodu na použitie, a preto by do uvedeného článku mali byť zahrnuté aj dodatočné požiadavky na informácie. Podrobnosti o nových požiadavkách by mali byť uvedené v novej prílohe k smernici 2014/53/EÚ. Týmito požiadavkami na informácie by sa malo zaistiť, aby spotrebitelia dokázali určiť najvhodnejší vonkajší zdroj napájania, ktorý je potrebný na nabitie ich rádiového zariadenia. Tieto požiadavky by malo byť v budúcnosti možné prispôsobiť tak, aby sa zohľadnili akékoľvek zmeny v požiadavkách na označovanie vonkajšieho zdroja napájania, ktoré sa môžu zaviesť smernicou Európskeho parlamentu a Rady 2009/125/ES
                  14
               .
            
            
               (17)Článok 17 smernice 2014/53/EÚ, ktorým sa stanovujú postupy posudzovania zhody, by sa mal zmeniť tak, aby sa do neho doplnili odkazy na nové základné požiadavky, ktoré sa majú vložiť do článku 3 uvedenej smernice. Výrobca by teda mal mať možnosť riadiť sa postupom vnútornej kontroly, aby preukázal súlad s týmito novými základnými požiadavkami.
            
            
               (18)Články 40, 43 a 44 smernice 2014/53/EÚ by sa mali zmeniť, aby sa odkazy, ktoré obsahujú, upravili podľa nových ustanovení, ktoré sa zavádzajú touto smernicou.
            
            
               (19)S cieľom riešiť akýkoľvek budúci vývoj nabíjacích technológií a zaistiť minimálnu spoločnú interoperabilitu medzi rádiovými zariadeniami a nabíjacími zariadeniami pre takéto rádiové zariadenia by sa mala na Komisiu delegovať právomoc prijímať akty v súlade s článkom 290 Zmluvy o fungovaní Európskej únie, pokiaľ ide o zmeny kategórií alebo tried rádiových zariadení a špecifikácií, ktoré sa týkajú nabíjacích rozhraní a komunikačných protokolov nabíjania, ako aj podrobností o informáciách týkajúcich sa nabíjania. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva
                  15
               . Predovšetkým v záujme rovnakého zastúpenia pri príprave delegovaných aktov, sa všetky dokumenty doručujú Európskemu parlamentu a Rade v rovnakom čase ako expertom z členských štátov, a experti Európskeho parlamentu a Rady majú systematický prístup na zasadnutia skupín expertov Komisie, ktoré sa zaoberajú prípravou delegovaných aktov.
            
            
               (20)Smernica 2014/53/EÚ by sa preto mala zodpovedajúcim spôsobom zmeniť.
            
            
               (21)Hospodárskym subjektom by sa mal poskytnúť dostatočný čas na to, aby mohli vykonať potrebné úpravy rádiových zariadení, ktoré patria do rozsahu pôsobnosti tejto smernice a ktoré zamýšľajú uviesť na trh v Únii,
            
            
         
         
            
               PRIJALI TÚTO SMERNICU:
            
            
               Článok 1
            
            
            
               Smernica 2014/53/EÚ sa mení takto:
            
            
            
               1.Článok 3 sa mení takto:
            
            
            
               a)v odseku 3 prvom pododseku písm. a) sa čiarka a slová „, najmä so spoločnými nabíjačkami“ nahrádzajú slovami „iným než nabíjacie zariadenia pre kategórie alebo triedy rádiových zariadení uvedené v prílohe Ia časti I, ktoré sú výslovne uvedené v odseku 4 tohto článku“;
            
            
            
               b)dopĺňa sa tento odsek:
            
            
            
               „4. Rádiové zariadenia, ktoré patria do kategórií alebo tried uvedených v prílohe Ia časti I, musia byť skonštruované tak, aby spĺňali špecifikácie pre nabíjanie stanovené v uvedenej prílohe pre príslušnú kategóriu alebo triedu rádiového zariadenia.
            
            
               Pokiaľ ide o rádiové zariadenia, ktoré možno nabíjať cez kábel, Komisia je splnomocnená prijímať delegované akty v súlade s článkom 44 na účely zmeny prílohy Ia vzhľadom na technický pokrok a na účely zaistenia minimálnej spoločnej interoperability medzi rádiovými zariadeniami a zariadeniami určenými na ich nabíjanie, a to:
            
            
               a)zmenou, doplnením alebo zrušením kategórií alebo tried rádiových zariadení;
            
            
               b)zmenou, doplnením alebo zrušením technických špecifikácií, vrátane odkazov a opisov, týkajúcich sa nabíjacieho portu (nabíjacích portov) a komunikačného protokolu (komunikačných protokolov) nabíjania pre každú dotknutú kategóriu alebo triedu rádiového zariadenia.
            
            
               Pokiaľ ide o rádiové zariadenia, ktoré možno nabíjať iným spôsobom ako cez kábel, Komisia je splnomocnená prijímať delegované akty v súlade s článkom 44 na účely zmeny prílohy Ia vzhľadom na technický pokrok a na účely zaistenia minimálnej spoločnej interoperability medzi rádiovými zariadeniami a zariadeniami určenými na ich nabíjanie, a to:
            
            
               a)zavedením, zmenou, doplnením alebo zrušením kategórií alebo tried rádiových zariadení;
            
            
               b)zavedením, zmenou, doplnením alebo zrušením technických špecifikácií, vrátane odkazov a opisov, týkajúcich sa nabíjacieho portu (nabíjacích portov) a komunikačného protokolu (komunikačných protokolov) nabíjania pre každú dotknutú kategóriu alebo triedu rádiového zariadenia.“.
            
            
            
               2.Vkladá sa tento článok 3a:
            
         
         
            
            
               „Článok 3a
            
            
               Možnosť koncových užívateľov nadobudnúť určité kategórie alebo triedy rádiových zariadení bez nabíjacieho zariadenia
            
            
            
               Ak hospodársky subjekt ponúka koncovým užívateľom možnosť nadobudnúť rádiové zariadenie patriace do rozsahu pôsobnosti článku 3 ods. 4 spolu s nabíjacím zariadením, musí sa koncovému užívateľovi zároveň ponúknuť možnosť nadobudnúť rádiové zariadenie bez nabíjacieho zariadenia.“.
            
            
            
               3.V článku 10 ods. 8 sa dopĺňa nasledujúci pododsek:
            
            
            
               „K rádiovému zariadeniu patriacemu do rozsahu pôsobnosti článku 3 ods. 4 prvého pododseku musia byť priložené informácie o špecifikáciách, ktoré sa týkajú jeho funkcií nabíjania a jeho nabíjacieho zariadenia, ako sa opisuje v prílohe Ia časti II. Komisia je splnomocnená prijímať delegované akty v súlade s článkom 44 na účely zmeny prílohy Ia časti II zavedením, zmenou, doplnením alebo zrušením akýchkoľvek podrobností, ktoré sa týkajú takýchto informácií alebo spôsobu, akým sa takéto informácie uvádzajú.“.
            
            
            
               4.V článku 17 ods. 2 sa slová „článku 3 ods. 1“ nahrádzajú slovami „článku 3 ods. 1 a 4“.
            
            
            
               5.Článok 40 sa mení takto:
            
            
            
               a)názov sa nahrádza takto:
            
            
               „Postup na vnútroštátnej úrovni týkajúci sa zaobchádzania s rádiovými zariadeniami, ktoré predstavujú riziko alebo nie sú v súlade so základnými požiadavkami“;
            
            
               b)v odseku 1 prvom pododseku sa za slová „ochrany verejného záujmu, na ktoré sa vzťahuje táto smernica“ vkladajú slová „alebo nespĺňa aspoň jednu z platných základných požiadaviek stanovených v článku 3“.
            
            
            
               6.Článok 43 ods. 1 sa mení takto:
            
            
               a)v písmene h) sa slová „informácie o zamýšľanom použití rádiového zariadenia“ nahrádzajú slovami „informácie“;
            
         
         
            
               b)písmeno j) sa nahrádza takto:
            
            
               „j) nie je dosiahnutý súlad s článkom 3a alebo článkom 5.“.
            
            
            
               7.Článok 44 sa mení takto:
            
            
               a)v odseku 2 sa za prvú vetu vkladá táto veta:
            
            
               „Pokiaľ ide o delegované akty uvedené v článku 3 ods. 4 a článku 10 ods. 8 treťom pododseku, právomoc prijímať delegované akty sa Komisii udeľuje na obdobie piatich rokov od [OP: doplňte dátum nadobudnutia účinnosti tejto smernice]“;
            
            
               b)v odseku 3 sa slová „v článku 3 ods. 3 druhom pododseku, v článku 4 ods. 2 a v článku 5 ods. 2“ nahrádzajú slovami „v článku 3 ods. 3 a 4, v článku 4 ods. 2, v článku 5 ods. 2 a v článku 10 ods. 8 treťom pododseku“ a v odseku 5 sa slová „podľa článku 3 ods. 3 druhého pododseku, článku 4 ods. 2 a článku 5 ods. 2“ nahrádzajú slovami „podľa článku 3 ods. 3 a 4, článku 4 ods. 2, článku 5 ods. 2 a článku 10 ods. 8 tretieho pododseku“.
            
            
            
               8.Text uvedený v prílohe k tejto smernici sa vkladá ako príloha Ia.
            
            
            
               Článok 2
            
            
            
               1.Členské štáty prijmú a uverejnia najneskôr [OP: doplňte dátum: 12 mesiacov odo dňa prijatia tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Znenie týchto opatrení bezodkladne oznámia Komisii.
            
            
               Tieto opatrenia sa uplatňujú od [OP: doplňte dátum: 12 mesiacov po uplynutí lehoty na transpozíciu uvedenú v predchádzajúcom pododseku].
            
            
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
            
            
               2.Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti pôsobnosti tejto smernice.
            
            
               Článok 3
            
            
            
               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
            
            
               Článok 4
            
         
         
            
            
               Táto smernica je určená členským štátom.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        
                  https://ec.europa.eu/docsroom/documents/2417/attachments/1/translations
                  .
               
               
                  
                     (2)
                  
                        2019/2983 (RSP).
               
               
                  
                     (3)
                  
                        COM(2020) 440 final.
               
               
                  
                     (4)
                  
                        Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).
               
               
                  
                     (5)
                  
                        Smernica Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov (Ú. v. EÚ L 285, 31.10.2009, s. 10).
               
               
                  
                     (6)
                  
                        To znamená, že zariadenia sa budú predávať bez nabíjačky v škatuli (odpojiteľný kábel bude stále povolený podľa vlastného uváženia).
               
               
                  
                     (7)
                  
                        
                  https://op.europa.eu/en/web/eu-law-and-publications/publication-detail/-/publication/c6fadfea-4641-11ea-b81b-01aa75ed71a1
                   
               
               
                  
                     (8)
                  
                        Treba zobrať na vedomie, že tieto údaje sa vzťahujú na telefóny, ktoré povoľujú bezdrôtové nabíjanie, pričom nejde o telefóny, ku ktorým je pripojené zariadenie na bezdrôtové nabíjanie, ale o telefóny, ktoré sa môžu nabíjať prostredníctvom zariadenia na bezdrôtové nabíjanie, ktoré musí byť zakúpené osobitne.
               
               
                  
                     (9)
                  
                        Ú. v. EÚ C , , s. .
               
               
                  
                     (10)
                  
                        Ú. v. EÚ C , , s. .
               
               
                  
                     (11)
                  
                        Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62).
               
               
                  
                     (12)
                  
                        Smernica Európskeho parlamentu a Rady 2012/19/EÚ zo 4. júla 2012 o odpade z elektrických a elektronických zariadení (OEEZ) (Ú. v. EÚ L 197, 24.7.2012, s. 38).
               
               
                  
                     (13)
                  
                        Rozhrania univerzálnej sériovej zbernice pre dáta a napájanie. Časť 1-3: Spoločné súčasti. Špecifikácia USB kábla a konektora typu CTM.
               
               
                  
                     (14)
                  
                        Smernica Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov (Ú. v. EÚ L 285, 31.10.2009, s. 10).
               
               
                  
                     (15)
                  
                        Ú. v. EÚ L 123, 12.5.2016, s. 1.
               
            
      
    ---documentbreak--- 
      
         
               EURÓPSKA KOMISIA
            V Bruseli23. 9. 2021
            COM(2021) 547 final
            PRÍLOHA 
            k návrhu
            smernice Európskeho parlamentu a Rady,
            ktorou sa mení smernica 2014/53/EÚ o harmonizácii právnych predpisov členských štátov týkajúcich sa sprístupňovania rádiových zariadení na trhu
            {SEC(2021) 318 final} - {SWD(2021) 244 final} - {SWD(2021) 245 final} - {SWD(2021) 246 final}
            
               
         
         
            
               PRÍLOHA
            
            
               „PRÍLOHA Ia
            
            
               Špecifikácie a informácie týkajúce sa nabíjania určitých kategórií alebo tried rádiových zariadení
            
            
            
               ČASŤ I
            
            
               ŠPECIFIKÁCIE FUNKCIÍ NABÍJANIA
            
            
            
               1.Mobilné telefóny, tablety, digitálne fotoaparáty, slúchadlá, slúchadlá s mikrofónom, ručné konzoly pre videohry a prenosné reproduktory, pokiaľ ich možno nabíjať cez kábel, musia spĺňať tieto podmienky:
            
            
               a)musia byť vybavené portom USB typu C, ako je opísané v norme EN IEC 62680-1-3:2021 „Rozhrania univerzálnej sériovej zbernice pre dáta a napájanie. Časť 1-3: Spoločné súčasti. Špecifikácia USB kábla a konektora typu CTM“, ktorá musí zostať vždy prístupná a funkčná;
            
            
               b)v prípade nabíjacieho výkonu, ktorý je nižší ako 60 wattov, musí byť možné nabiť ich pomocou káblov, ktoré sú v súlade s normou EN IEC 62680-1-3:2021 „Rozhrania univerzálnej sériovej zbernice pre dáta a napájanie. Časť 1-3: Spoločné súčasti. Špecifikácia USB kábla a konektora typu CTM“.
            
            
            
               2.Mobilné telefóny, tablety, digitálne fotoaparáty, slúchadlá, slúchadlá s mikrofónom, ručné konzoly pre videohry a prenosné reproduktory, pokiaľ ich možno nabíjať cez kábel pri napätí vyššom ako 5 voltov alebo prúde vyššom ako 3 ampéry alebo výkone vyššom ako 15 wattov, musia spĺňať tieto podmienky:
            
            
               a)musia zahŕňať protokol nabíjania elektrickou energiou cez USB (USB Power Delivery), ako je opísané v norme EN IEC 62680-1-2:2021 „Rozhrania univerzálnej sériovej zbernice pre dáta a napájanie. Časť 1-2: Spoločné súčasti. Špecifikácia napájania elektrickou energiou cez USB“;
            
            
               b)musia zaisťovať, aby akýkoľvek ďalší nabíjací protokol umožňoval úplnú funkčnosť protokolu nabíjania elektrickou energiou cez USB uvedeného v písmene a).
            
            
            
            
               ČASŤ II
            
            
               INFORMÁCIE O ŠPECIFIKÁCIÁCH TÝKAJÚCICH SA FUNKCIÍ NABÍJANIA
            
            
               V prípade rádiového zariadenia, ktoré patrí do rozsahu pôsobnosti článku 3 ods. 4 prvého pododseku, sa na obale alebo, ak obal chýba, na štítku priloženom k tomuto zariadeniu, ktorý musí byť viditeľný, uvedú v tlačenej podobe nasledujúce informácie:
            
         
         
            
               a)opis požiadaviek na výkon pre káblové nabíjacie zariadenia, ktoré sa môžu s týmto rádiovým zariadením použiť, vrátane maximálneho výkonu potrebného na nabitie rádiového zariadenia vyjadreného vo wattoch, a to uvedením textu: „Minimálny výkon nabíjačky musí byť rovný alebo vyšší ako [xx] wattov“. Počet wattov by mal vyjadrovať maximálny výkon, ktorý je potrebný na nabitie rádiového zariadenia;
            
            
               b)opis špecifikácií v súvislosti s funkciami nabíjania rádiového zariadenia, pokiaľ ho možno nabíjať cez kábel pri napätí vyššom ako 5 voltov alebo prúde vyššom ako 3 ampéry alebo výkone vyššom ako 15 wattov, vrátane informácie o tom, že rádiové zariadenie podporuje protokol nabíjania elektrickou energiou cez USB (USB Power Delivery), a to uvedením textu „rýchle nabíjanie USB PD“, ako aj názov akéhokoľvek ďalšieho podporovaného nabíjacieho protokolu v textovom formáte.
            
            
            
               Tieto informácie sa uvádzajú v jazyku, ktorý je ľahko zrozumiteľný pre koncových používateľov a ktorý určí dotknutý členský štát, a musia byť jasné, pochopiteľné a zrozumiteľné.